Pr Karmen Joller

Sotsiaalminister

16.veebruar 2026.a.

KIRJALIK KÜSIMUS

**Omaosaluse oluline tõus**

Lugupeetud sotsiaalminister

1. aprillist 2025 jõustus tervishoiuteenuste omaosaluse oluline muudatus, mille kohaselt tõsteti eriarstiabi ja erakorralise meditsiini osakonna (EMO) visiiditasu seniselt 5 eurolt 20 euroni. Samuti kasvas koormus inimestel retseptide ja haigla voodipäevatasude näol. Selliseid muudatusi põhjendati vajadusega suunata tervishoiuteenuste kasutamist ratsionaalsemalt, vähendada ülekoormust erakorralise abi teenuste kasutamisel ning lühendada ravijärjekordi, säilitades samal ajal tervishoiusüsteemi jätkusuutlikkust. Antud muudatusi põhjendati ka sooviga kaasata rohkem vahendeid tervishoiuteenuste rahastamisse ja suunata ressursse haavatavamatele rühmadele, kellele jääb visiiditasu tõus jätkuvalt madalamaks.

Tekib küsimus, kas neljakordne tasude tõus on täitnud seatud eesmärke, et lühendada ravijärjekordi ja vähendada EMO-de ülekoormust.

Seoses sellega palun Teil vastata järgmistele küsimustele:

1. Kas Sotsiaalministeerium on läbi viinud analüüsi või tellinud uuringu selle kohta, kuidas vastuvõtutasu tõstmine on mõjutanud arstiabi kättesaadavust üldiselt ja erinevatele elanikkonnarühmadele (nt madalama sissetulekuga inimesed, eakad, tööhõivega seotud rühmad)? Kui jah, palun esitada analüüsi tulemused.
2. Kas pärast visiiditasu tõstmist on muutunud keskmised ooteajad perearstide ja eriarstide vastuvõtule? Palun esitada vastavad andmed aastate lõikes ning peamiste erialade kaupa.
3. Kas ministeeriumil on andmeid selle kohta, kas arstivisiitide arv või kasutussagedus on pärast tasu tõstmist vähenenud ning milliste elanikkonnarühmade lõikes see on toimunud (nt vanus, sissetulek, piirkond)?
4. Kas on hinnatud, kas vastuvõtutasu tõstmine on viinud selleni, et patsiendid on loobunud arsti poole pöördumisest või lükanud ravi või kontrollvisiite edasi majanduslikel põhjustel? Kui selliseid hinnanguid või analüüse on tehtud, palun esitada nende kokkuvõte.
5. Kas Sotsiaalministeerium kavatseb vastuvõtutasu suurust ja rakendamise tingimusi uuesti üle vaadata juhul, kui selgub, et tasu tõstmine on mittesoovitavalt mõjutanud arstiabi ligipääsetavust või avaldanud ebaproportsionaalset mõju teatud rühmade tervisekäitumisele?

Lugupidamisega

(allkirjastatud digitaalselt)

Aleksandr Tšaplõgin

Riigikogu liige